open-index/open-wikipedia-markdown huggingface dataset:
Χρίστος Βερελής

Ο **Χρίστος Βερελής** είναι Έλληνας πολιτικός και χημικός.

## Βιογραφία
Γεννήθηκε στο Μεσολόγγι το 1950. Σπούδασε Χημεία στο Αριστοτέλειο Πανεπιστήμιο Θεσσαλονίκης και απέκτησε διδακτορικό στη χημεία φυσικών προϊόντων από το Πανεπιστήμιο της Χαϊδελβέργης. 

Εργάστηκε ως χημικός σε βιομηχανίες της Γερμανίας και της Ελλάδας μέχρι το 1986. Από το 1989 διετέλεσε πρόεδρος ή/και διευθύνων σύμβουλος σε μια σειρά επιχειρήσεων:
* μεταξύ 1986-1989 στα Ελληνικά Διυλιστήρια Ασπροπύργου (ΕΛΔΑ) και στη μελετητική εταιρία ΑΣΠΡΟΦΟΣ (θυγατρική των ΕΛΔΑ)
* μεταξύ 1989-1993 στην εταιρία Α.Γ. Πετζετάκις
* κατά την περίοδο 1993-1996 στη Δημόσια Επιχείρηση Πετρελαίου και στη Δημόσια Επιχείρηση Αερίου

Εξελέγη βουλευτής Αιτωλοακαρνανίας με το ΠΑΣΟΚ στις εκλογές του 1996. Έχασε την έδρα το 1997 μετά από ένσταση στο Εκλογοδικείο και επανεξελέγη το 2000, το 2004 και το 2007. Παραιτήθηκε από το βουλευτικό του αξίωμα  για λόγους ευθιξίας στις 9 Μαΐου 2009 με αφορμή το "ζήτημα ΜΑΝ". Από τη διερεύνηση της υπόθεσης, η οποία ολοκληρώθηκε τον Μάιο του 2011, δεν προέκυψε ευθύνη υπουργού. 

Διετέλεσε Υφυπουργός ΠΕΧΩΔΕ στην περίοδο 1996-2000 και Υπουργός Μεταφορών και Επικοινωνιών στο διάστημα 2000-2004.

Είναι παντρεμένος με τη Χριστίνα Πατεροπούλου και έχει ένα γιο και τρεις κόρες.

## Ερευνητικό πεδίο
Κατά τη διάρκεια των διδακτορικών του σπουδών στο Πανεπιστήμιο της Χαϊδελβέργης, ο Βερελής εκπόνησε διατριβή με τίτλο *Untersuchung der lipophilen Inhaltsstoffe von Radix Echinaceae angustifoliae D.C.* (1978), η οποία επικεντρώθηκε στη χημική ανάλυση των λιποφιλικών συστατικών της ρίζας του φυτού *Echinacea angustifolia*. Μέρος της έρευνάς του δημοσιεύτηκε το 1977 στο περιοδικό *Planta Medica* υπό τον τίτλο «Die n-Alkane von Echinacea angustifolia» (με συν-συγγραφέα τον H. Becker). Η μελέτη αυτή θεωρείται από τις πρώτες συστηματικές ευρωπαϊκές έρευνες για τη σύσταση της *Echinacea* και συνέβαλε στη διεύρυνση της επιστημονικής και φαρμακολογικής γνώσης γύρω από το φυτό στην Ευρώπη.

## Πηγές
* Η προσωπική ιστοσελίδα του Χρίστου Βερελή
* Βιογραφικό του Χρίστου Βερελή στο pasok.gr
* Βιογραφικό του Χρίστου Βερελή στο epoxi.gr

## Παραπομπές

Κατηγορία:Έλληνες υπουργοί Μεταφορών και Επικοινωνιών
Κατηγορία:Βουλευτές Αιτωλοακαρνανίας
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες υφυπουργοί Περιβάλλοντος, Χωροταξίας και Δημοσίων Έργων
OBJ

Η **OBJ** είναι μια οικογένεια γλωσσών προγραμματισμού που δημιουργήθηκε από τον Joseph Goguen το 1976.

Είναι μια οικογένεια δηλωτικών γλωσσών "πάρα πολύ υψηλού επιπέδου". Χαρακτηριστικά τους: αφηρημένοι τύποι δεδομένων, γενικές μονάδες κώδικα (generic modules), subsorts (υποτύποι με πολλαπλή κληρονομικότητα), ταίριασμα προτύπων με εξισώσεις, E-στρατηγικές (στις οποίες ο χρήστης ελέγχει την οκνηρή αποτίμηση), εκφράσεις μονάδων κώδικα (για το συνδυασμό αυτών των μονάδων), θεωρίες (theories) και όψεις (views) (για την περιγραφή των interfaces των μονάδων). Γίνεται χρήση της μαζικά παράλληλης RRM (Rewrite Rule Machine).

Σημαντικά μέλη της οικογένειας των γλωσσών OBJ είναι η CafeOBJ, η Eqlog, η FOOPS, η Kumo, το Maude και η OBJ3.

## Δείτε επίσης
* Αλγεβρική σημασιολογία
* Αυτοματοποιημένη απόδειξη θεωρημάτων
* Σύστημα Maude
* Τυπικές μέθοδοι

## Παραπομπές
* J. A. Goguen, Higher-Order Functions Considered Unnecessary for Higher-Order Programming. In *Research Topics in Functional Programming*. 

## Εξωτερικοί σύνδεσμοι
* Αρχείο OBJ
* Η οικογένεια OBJ

Κατηγορία:Λογική για Υπολογιστές
Κατηγορία:Λογισμικό απόδειξης θεωρημάτων
Κατηγορία:Συναρτησιακές γλώσσες προγραμματισμού
Κατηγορία:Τυπικές μέθοδοι
Ελληνισμός της Χιλής

Με τον όρο **Ελληνισμός της Χιλής** χαρακτηρίζεται γενικά ο απόδημος Ελληνισμός που έχει εγκατασταθεί μόνιμα στη Χιλή.

## Μετανάστευση

Η μετανάστευση Ελλήνων στη Χιλή αρχίζει να εμφανίζεται περί το τέλος του 19ου αιώνα με αρχές του 20ου αιώνα. Ο μεγαλύτερος όμως όγκος των ελληνικής καταγωγής ατόμων που εγκαταστάθηκαν στη Χιλή σημειώθηκε στα χρόνια του Μεσοπολέμου. Πολλά όμως από αυτά τα άτομα δεν είχαν την ελληνική υπηκοότητα με συνέπεια ο ακριβής αριθμός να παραμένει ακόμα και σήμερα άγνωστος. 
Αυτό συνέβη διότι ένας μεγάλος αριθμός εξ αυτών προέρχονταν από τη Μικρά Ασία, θεωρούμενοι υπήκοοι της Οθωμανικής Αυτοκρατορίας που στο μεταξύ είχε καταρρεύσει και στοιχεία καταλόγων χάθηκαν, ενώ παρόμοιο επίσης συνέβη και με τους μετανάστες από τη Δωδεκάνησο που έφθασαν στη Χιλή μετά τον Β’ Παγκόσμιο Πόλεμο ως Ιταλοί υπήκοοι, ένεκα της πρότερης κατοχής. Στις αρχές της δεκαετίας του 1960 έφθασαν και οι τελευταίοι Έλληνες μετανάστες προς εγκατάσταση. Σήμερα βέβαια δεν υφίσταται τέτοιο μεταναστευτικό ρεύμα.

Ανεξάρτητα όμως των παραπάνω στη Χιλή έφθασαν μετανάστες με ελληνικά διαβατήρια και άτομα με ελληνική ιθαγένεια μέν όπως αρμενικής και εβραϊκής καταγωγής, που εφοδιάστηκαν με ελληνικά ταξιδιωτικά έγγραφα για διάφορους τότε λόγους. Πολλά όμως άτομα από εκείνα που έφθασαν τελικά στη Χιλή στη συνέχεια, στη πρώτη τριετία, μετακινήθηκαν σε άλλες χώρες της Λατινικής Αμερικής όπως και στον Καναδά και τις ΗΠΑ.

Κατόπιν των παραπάνω αν προστεθούν και τα άτομα που λόγω διαφόρων νομικών παρατυπιών (αδήλωτοι σε ελληνικές δημοτικές και ληξιαρχικές Αρχές) δεν είχαν, ή συνεχίζουν να μην έχουν λάβει ελληνική υπηκοότητα καθίσταται καταφανές πόσο δύσκολος είναι ο ακριβής υπολογισμός τους.

Οι περισσότεροι Έλληνες μετανάστες στη Χιλή είναι εγκατεστημένοι στο Σαντιάγο, (πρωτεύουσα της Χώρας), υπολογίζονται περίπου οι μισοί, και οι υπόλοιποι στο Βαλπαραΐσο (ή Βαλπαράιζο για τους Έλληνες), επίνειο του Σαντιάγο, στην Αντοφαγάστα και λιγότεροι στη Πούντα Αρένας. Στο Βαλπαραΐσο λειτουργεί άμισθο ελληνικό προξενείο, σχολείο με την ονομασία "Grecia", το οποίο ιδρύθηκε από την ελληνική κοινότητα και στο οποίο πραγματοποιούνται δραστηριότητες σχετικές με τον ελληνισμό, καθώς και το ελληνικο μαυσωλείο στο νεκροταφείο Playa Ancha.

## Αριθμός αποδήμων
Οι πληροφορίες που υφίστανται για τον αριθμό των Ελλήνων στη Χιλή αποκλίνουν μεταξύ τους σημαντικά. Σύμφωνα με την ετήσια αναφορά του ελληνικού ΥΠΕΞ έτους 1992 ανέρχονταν σε 1000, ενώ σύμφωνα με δημοσιογραφικές πληροφορίες, ίδιας εποχής, σε 2.000  άτομα, (αξιοσημείωτη η στρογγυλοποίηση αμφοτέρων).

## Παραπομπές


## Πηγές
* ΓΓΑΕ "Απόδημος Ελληνισμός - Φάκελλος Λατινική Αμερική" Αθήνα 1994
:(ΓΓΑΕ : Γενική Γραμματεία Απόδημου Ελληνισμού) Υπηρεσία Υπουργείου Εξωτερικών Ελλάδας.

Κατηγορία:Έλληνες της Νοτίου Αμερικής
Κατηγορία:Κοινωνία της Χιλής
Κατηγορία:Ελληνική διασπορά ανά χώρα
Αλκινυλοαλογονίδια

Τα **αλκινυλαλογονίδια** ή **αλοαλκίνια** είναι οργανικές ενώσεις που αποτελούν ιδιαίτερη χημική ομόλογη σειρά Πρόκειται για άκυκλες μονοακόρεστες ενώσεις με δυο χαρακτηριστικές ομάδες: την παρουσία ενός τριπλού δεσμού, που θεωρείται ιεραρχικά ανώτερη, και ενός ατόμου αλογόνου.
* Ο γενικός χημικός τύπος των αλκυλενυλαλογονιδίων είναι: **C<sub>n</sub>H<sub>2n-3</sub>Χ**
όπου n = 2,3... και  Χ: φθορίου (**F**), χλωρίου (**Cl**), βρωμίου (**Br**) και ιωδίου (**I**).
* Είναι ισομερή των ακόλουθων τριών (3) ομόλογων σειρών:
# Αλκαδιενυλαλογονίδια ή **αλοαλκαδιένια**: Άκυκλες ενώσεις με δύο διπλούς δεσμούς και ένα άτομο αλογόνου.
# Κυκλοαλκενυλαλογονίδια ή **αλοκυκλοαλκένια**: Ισοκυκλικές ενώσεις με ένα δακτύλιο, ένα διπλό δεσμό και ένα άτομο αλογόνου.
# Δικυκλοαλκυλαλογονίδια ή **αλοδικυκλοαλκάνια**: Ισοκυκλικές ενώσεις με δύο δακτυλίους, κανένα διπλό ή τριπλό δεσμό και ένα άτομο αλογόνου.

* Το αστάτιο (**At**) θεωρητικά δεν αποκλείεται, αλλά τα αλκινυλοαστατίδια έχουν πρακτικά μελετηθεί πολύ λίγο ακόμη και λόγω της σχετικά μικρής ηλεκτραρνητικότητάς του δεν είναι σίγουρο ότι συμπεριφέρονται όμοια με τα υπόλοιπα αλκινυλαλογονίδια.

*
Κυβέρνηση Επαμεινώνδα Δεληγεώργη 1870

Η **Κυβέρνηση Επαμεινώνδα Δεληγεώργη 1870** (Ιούλιος 1870 – Δεκέμβριος 1870) διορίστηκε από τον βασιλιά μετά την παραίτηση της κυβέρνησης Ζαΐμη. Ο Γεώργιος, παρακάμπτοντας τους αρχηγούς των μεγαλύτερων παρατάξεων Βούλγαρη και Κουμουνδούρο, διόρισε  και ενώ η Βουλή είχε διακόψει τις εργασίες της εν όψει του καλοκαιριού, τον Επαμεινώνδα Δεληγεώργη. Ο Δεληγεώργης, ξέροντας ότι με την Βουλή ενεργή, δεν θα μπορούσε να πάρει ψήφο εμπιστοσύνης, ζήτησε και πήρε από τον βασιλιά, την αναστολή των εργασιών του Κοινουβουλίου, μέχρι τον Δεκέμβριο του 1870. Λίγες μέρες πριν ανοίξει και πάλι η Βουλή για την β' σύνοδο, η κυβέρνηση παραιτήθηκε. 
Ο συνταγματολόγος Ανδρέας Δημητρόπουλος εξηγεί τον αντικοινοβουλευτικό χαρακτήρα της κυβέρνησης αυτής ως ακολούθως: «...Η σχετικά πρόσφατη καθιέρωση της αρχής της κοινοβουλευτικής διατήρησης είχε οπωσδήποτε "κενά", τα οποία επέτρεπαν την σε ορισμένα χρονικά πλαίσια "προσωρινή" διατήρηση κυβερνήσεων και από τη μειοψηφία. Η αρχή της κοινοβουλευτικής διατήρησης εφαρμόζεται χωρίς παρεκκλίσεις και
εφόσον λειτουργεί η βουλή. Η εμπιστοσύνη της βουλής πρέπει οπωσδήποτε να υπάρχει, εφόσον η ίδια βρίσκεται σε λειτουργία, οπότε ενεργοποιείται και η υποχρέωση εμφάνισης της κυβέρνησης στο κοινοβούλιο. Όταν όμως η βουλή αργεί και διορίζεται νέα κυβέρνηση στο διάστημα της απουσίας της, "δικαιούται" τυπικά έστω, να ελπίζει ή να πιστεύει ότι έχει την εμπιστοσύνη της βουλής.» 

 
## Σύνθεση υπουργικού συμβουλίου

* *«Πρόεδρος του υπουργικού συμβουλίου»* (*«Πρωθυπουργός»*):  Επαμεινώνδας Δεληγεώργης

* *«Επί των Εξωτερικών υπουργός»*: Επαμεινώνδας Δεληγεώργης
* *«Επί των Εσωτερικών υπουργός»*: Επαμεινώνδας Δεληγεώργης
* *«Επί των Οικονομικών υπουργός»*: Δημήτριος Χρηστίδης
* *«Επί των Στρατιωτικών υπουργός»*:  ο Αντισυνταγματάρχης Χαράλαμπος Ζυμβρακάκης
* *«Επί της Δικαιοσύνης υπουργός»*: Νικόλαος Θ. Λεώπουλος
* *«Επί των Εκκλησιαστικών και της Δημοσίας εκπαιδεύσεως υπουργός»*: Μιχαήλ Αντωνόπουλος
* *«Επί των Ναυτικών υπουργός»*:  Δημήτριος Δρόσος

## Παραπομπές


1870
Κατηγορία:1870
Όμιλος Πετζετάκις

Ο **Όμιλος Πετζετάκις** ήταν μία από τις μεγαλύτερες εξαγωγικές βιομηχανίες της Ελλάδας. Ειδικευόταν στην κατασκευή σκληρών και εύκαμπτων πλαστικών σωλήνων.
## Ιστορική αναδρομή
Η μητρική εταιρεία του Ομίλου, η Α.Γ. Πετζετάκις Α.Ε. ιδρύθηκε το 1960 από τον Αριστόβουλο Πετζετάκι. Η επιτυχία της εταιρίας οφείλεται στην πρωτοποριακή μέθοδο παραγωγής εύκαμπτων πλαστικών σωλήνων ενισχυμένων με σπειροειδές PVC. Η τεχνολογία αυτή κατοχυρώθηκε με το εμπορικό όνομα Heliflex.

Από το 1960 ως σήμερα ο Όμιλος Πετζετάκις έχει ιδρύσει ή εξαγοράσει τις εξής θυγατρικές εταιρίες:
* στην Πορτογαλία την Heliflex Portuguesa LDA (1969), που σήμερα ονομάζεται Heliflex Tubos e Mangueiras, S.A.
* στη Γερμανία την A.G. Petzetakis GmbH (1972), που σήμερα ονομάζεται Heliflex GmbH
* στη Νότια Αφρική τη Main Pipesystems (2001), που σήμερα ονομάζεται Petzetakis Africa Ltd.
* στην Ιταλία την Induplas SpA (2001)
* στην Ισπανία τη Flexiplas S.A. (2001)
* στην Αγγλία τη Eurohose Ltd (2001)

Μέλος του Ομίλου αποτέλεσε και η «Πλαστικά Καβάλας ΑΒΕΕ», η οποία πωλήθηκε το 2008 και στη συνέχεια έπαψε τις δραστηριότητές της.

## Φοροδιαφυγή
Τον Νοέμβριο του 2011 συνελήφθη ο πρόεδρος Γεώργιος Α. Πετζετάκις για φοροδιαφυγή.
## Παραπομπές

## Πηγές
* Ιστοτόπος του Ομίλου Πετζετάκις
* Έπιασαν τον Πετζετάκι για χρέος 2.300.000 ευρώ

Πετζετάκις
Πετζετάκις
Κατηγορία:Ελληνικά εμπορικά σήματα
Ανάλυση προγράμματος (πληροφορική)

**Ανάλυση προγράμματος** (**computer program analysis**) ονομάζεται η διαδικασία με την οποία αναλύεται αυτόματα η συμπεριφορά προγραμμάτων που εκτελούνται σε έναν υπολογιστή.

Υπάρχουν δύο βασικές προσεγγίσεις στην ανάλυση προγράμματος, η στατική ανάλυση και η δυναμική ανάλυση.

Βασικές εφαρμογές της ανάλυσης προγράμματος είναι η βελτιστοποίηση προγράμματος και η ορθότητα προγράμματος.

Σχετικές τεχνικές με την ανάλυση προγράμματος είναι:
* τα συστήματα τύπων
* η αφηρημένη διερμηνεία
* η ορθότητα προγράμματος
* ο έλεγχος μοντέλων.

Η ανάλυση απόδοσης (γνωστή και με τον όρο "profiling") και η ανάλυση εξαρτήσεων είναι συγκεκριμένες μορφές της ανάλυσης προγράμματος.

Μια τεχνική που χρησιμοποιείται συχνά για κάποιες περιπτώσεις ανάλυσης προγράμματος είναι το program slicing.

Κατηγορία:Τυπικές μέθοδοι
Κατηγορία:Μηχανική λογισμικού
Μιχάλης Γενίτσαρης

Ο **Μιχάλης Γενίτσαρης** (Πειραιάς, 15 Ιουνίου 1917 - Πειραιάς, 11 Μαΐου 2005) ήταν Έλληνας τραγουδιστής και συνθέτης και στιχουργός του ρεμπέτικου τραγουδιού. Ήταν επίσης γνωστός ως «ο τελευταίος ρεμπέτης».

## Βιογραφία
Γεννήθηκε στην Αγία Σοφία του Πειραιά. Άρχισε να παίζει επαγγελματικά μπουζούκι και να τραγουδάει από το 1935 σε ηλικία 18 ετών. Έχει γράψει, συνθέσει και ερμηνεύσει τραγούδια όπως: «Εγω μάγκας φαινόμουνα», «Σαλταδόρος», «Με `πιάσαν επί Μεταξά», «Στα όρη βγαίνει η κάπαρη», «Μαυραγορίτες», «Θα `ρθω νύχτα τοίχο-τοίχο» και άλλα. Επίσης έχει συνθέσει και ερμηνεύσει το τραγούδι «Ένας λεβέντης έσβησε», που το έχει γράψει ο Νίκος Μάθεσης για τον θάνατο του Άρη Βελουχιώτη, καθώς και το τραγούδι "Στέλιος Καρδάρας", προς τιμήν του μαχητή της ΟΠΛΑ, Στέλιου Σπανού.

Πέθανε στην Αθήνα το 2005 σε ηλικία 88 ετών από οξεία λοίμωξη του αναπνευστικού και κηδεύτηκε την επομένη στον Πειραιά, όπου και ζούσε μόνιμα.

## Εξωτερικοί σύνδεσμοι
* Ιστοσ. SanSimera.gr, 
* 
* Γιώργος Παναγιωτακόπουλος, Βιογραφία του Μιχάλη Γενίτσαρη, διαδικτυακό περιοδικό για το λαϊκό τραγούδι «Η Κλίκα», 2011
*Μιχάλης Γενίτσαρης στον ''Πανδέκτη'', του Εθνικού Ιδρύματος Ερευνών.

Κατηγορία:Έλληνες τραγουδιστές
Κατηγορία:Έλληνες τραγουδοποιοί
Κατηγορία:Έλληνες μπουζουκτσήδες
Κατηγορία:Μουσική-επέκταση
Κατηγορία:Ρεμπέτες
Βοιωτάρχης

Ο **Βοιωτάρχης** ήταν ο επικεφαλής της κάθε βοιωτικής πόλης στο κοινό των Βοιωτών. Οι Βοιωτάρχες ασκούσαν την στρατιωτική εξουσία σε περίοδο πολέμου. Αρχηγός όλων των Βοιωταρχών ήταν ο εκπρόσωπος της Θήβας. Κάθε πόλη εξέλεγε έναν Βοιωτάρχη που είχε θητεία ένα έτος, με εξαίρεση την Θήβα που εξέλεγε δύο. Στο κοινό αντιπροσωπεύονταν οι μεγάλες πόλεις που αποτελούσαν κέντρα των Βοιωτικων κρατιδίων. Οι μικρότερες αντιπροσωπεύονταν μέσω των πόλεων στις οποίες ανήκαν. Ο αριθμός των Βοιωταρχών άλλαζε, ανάλογα με τον αριθμό των πόλεων που είχαν την δύναμη να εκπροσωπηθούν. Για πρώτη φορά αναφέρονται οι Βοιωτάρχες στην μάχη των Πλαταιών.

## Παραπομπές


Κατηγορία:Ιστορία της αρχαίας Βοιωτίας
Κατηγορία:Τίτλοι στην Αρχαία Ελλάδα
Διυλιστήρια Ασπροπύργου

Το **διυλιστήριο Ασπροπύργου** είναι συγκρότημα διύλισης πετρελαίου που βρίσκεται κοντά στον Ασπρόπυργο. Λειτουργεί από την εταιρεία Ελληνικά Πετρέλαια. Το διυλιστήριο έχει ονομαστική ετήσια ικανότητα διύλισης 7,5 εκατομμύρια τόνων (285.000 βαρέλια ημερησίως). Η κατασκευή του άρχισε το 1956 και εγκαινιάστηκε το 1958.

Η πυρόλυση είναι η κύρια μονάδα μετατροπής, με ονομαστική χωρητικότητα 45.000 βαρέλια ημερησίως (7.200 κ.μ/ημέρα). Η μονάδα επεξεργάζεται ατμοσφαιρικά υπολείμματα και κενό αέριο πετρελαίου των διυλιστηρίων Ασπροπύργου και Θεσσαλονίκης, για την παραγωγή προϊόντων υψηλότερης αξίας.

Με την αναβάθμιση των μονάδων υδρογονοαπόθεσης και μεταρρύθμισης της νάφθας και με τη λειτουργία της μονάδας TAME από το 2004, το διυλιστήριο είναι σε θέση να παράγει βενζίνη υψηλών οκτανίου με αυστηρές περιβαλλοντικές προδιαγραφές (10 ppm S), η οποία παρέχει σε ολόκληρη την αγορά και καλύπτει το 80% της τη συνολική ομαδική παραγωγή προϊόντων βενζίνης. Με την αναβάθμιση της μονάδας αποθείωσης ντίζελ και του δικτύου διανομής, είναι σε θέση να παράγει auto-diesel (50 και 10 ppm S).

Το διυλιστήριο διαθέτει μεγάλο λιμάνι, διαθέτει σύγχρονους τερματικούς σταθμούς δεξαμενόπλοιων και σιδηροδρόμων, εκτεταμένο δίκτυο διανομής αργού πετρελαίου και αγωγό διανομής τελικών και ημιτελών προϊόντων από και προς το διυλιστήριο Ελευσίνας. Συνδέεται επίσης, μέσω αγωγού καυσίμου, με τον Διεθνή Αερολιμένα Αθηνών Ελευθέριος Βενιζέλος, έχοντας την κύρια ευθύνη για την προμήθεια καυσίμων.

## Παραπομπές


Κατηγορία:Νομαρχία Δυτικής Αττικής
Κατηγορία:Ενέργεια στην Ελλάδα
Ανρί Καγιό

Ο **Ανρί Καγιό** (γαλλικά: Henri Callot) ήταν Γάλλος οπλομάχος δεύτερος ολυμπιονίκης στους αγώνες του 1896 στην Αθήνα.

Στους αγώνες που έγιναν στο Ζάππειο μέγαρο ο Γκαλό ήταν δεύτερος ολυμπιονίκης στο αγώνισμα της σπάθης χάνοντας στο τελικό από τον επίσης Γάλλο Εζέν Ανρί Γκραβελό με 3-2. Ή ήττα του στον τελικό ήταν η μοναδική στους αγώνες , στα προκριματικά είχε αποκλείσει τον Γάλλο Ανρί Ντελαμπόρντε και τους Έλληνες Μαυρομιχάλη και Πούλο.

## Παραπομπές


## Αναφορές
*Στατιστικά αθλητών στους Ολυμπιακούς αγώνες https://web.archive.org/web/20121025173947/http://www.sports-reference.com/olympics/athletes/ca/henri-callot-1.html

Κατηγορία:Γάλλοι Ολυμπιονίκες
Κατηγορία:Γάλλοι αθλητές της ξιφασκίας
Κατηγορία:Ξιφομάχοι στους Θερινούς Ολυμπιακούς Αγώνες 1896
Χόλγκερ Λούις Νίλσεν

Ο **Χόλγκερ Λούις Νίλσεν** (Δανικά: Holger Louis Nielsen) (18 Δεκεμβρίου 1866 - 26 Ιανουαρίου 1955) ήταν Δανός αθλητής, οπλομάχος και ολυμπιονίκης στους αγώνες της Αθήνας το 1896.

## Ολυμπιακοί αγώνες
Στους Ολυμπιακούς αγώνες της Αθήνας στην ξιφασκία ο Νίλσεν ήταν τρίτος στο αγώνισμα τους Ξίφους μετά τους Έλληνες Τ. Καράκαλο και Γεωργιάδη. Το αγώνισμα έγινε στο Ζάππειο μέγαρο και απέκλεισε αρχικά τον Αυστριακό Άντολφ Σμαλ , έπειτα τον Έλληνα Γιώργο Ιατρίδη για να χάση από τον Καράκαλο και Γεωργιάδη.

Πήρε μέρος και στη σκοποβολή, όπου στη βολή με πιστόλι από 25 μέτρα ήταν τρίτος πίσω από τους Φραγκούδη και Ορφανίδη. Στη βολή με ελεύθερο πιστόλι από 30 μέτρα ήταν δεύτερος πίσω από τον Αμερικάνο Σάμνερ Πέιν με επίδοση 285. 

Πήρε μέρος και στην δισκοβολία όπου λόγω ότι δεν τηρούνταν αρχεία τότε για τους αθλητές που τερμάτιζαν μετά την τρίτη θέση είναι άγνωστο ποια θέση κατέλαβε, μεταξύ τέταρτης και ένατης.

## Άλλες δραστηριότητες
Ο Νίλσεν ήταν αυτός που πρώτος κατάρτισε αποδεκτούς κανόνες για το χάντμπολ το 1898. Επίσης στον ιατρικό τομέα το 1932 ανάπτυξε μια νέα μορφή εξωτερικής καρδιοπνευμονικής ανάνηψης, η οποία μόλις το 1958 αντικαταστάθηκε από την τεχνική αναπνοή.

## Παραπομπές


## Εξωτερικοί σύνδεσμοι
* Στατιστικά ολυμπιονικών https://web.archive.org/web/20110825064056/http://www.sports-reference.com/olympics/athletes/ni/holger-nielsen-1.html

Κατηγορία:Δανοί αθλητές της σκοποβολής
Κατηγορία:Δανοί Ολυμπιονίκες
Κατηγορία:Σκοπευτές στους Θερινούς Ολυμπιακούς Αγώνες 1896
Κατηγορία:Ξιφομάχοι στους Θερινούς Ολυμπιακούς Αγώνες 1896
Κατηγορία:Αθλητές του στίβου στους Θερινούς Ολυμπιακούς Αγώνες 1896
Κατηγορία:Δανοί αθλητές
Σάμνερ Πέιν

Ο **Σάμνερ Πέιν** (αγγλικά : Sumner Paine) (13 Μαΐου 1868 - 18 Απριλίου 1904) ήταν Αμερικανός σκοπευτής και ολυμπιονίκης.

Πήρε μέρος στους αγώνες της Αθήνας το 1896 στη σκοποβολή παίρνοντας ένα χρυσό κι ένα αργυρό μετάλλιο. Ήταν χρυσός ολυμπιονίκης στο αγώνισμα βολή με ελεύθερο πιστόλι από 30 μέτρα και δεύτερος στη βολή με στρατιωτικό πιστόλι από 25 μέτρα με πρώτο τον αδελφό του Τζον. 

Μαζί με τον αδελφό του χρησιμοποίησαν πιστόλια Κολτ πού ήταν τότε ανώτερα από τα όπλα των υπολοίπων αθλητών και κέρδισαν τα αγωνίσματα που συμμετείχαν με ευκολία. Είχαν αποκλειστεί από τη βολή με πιστόλι από 25 μέτρα επειδή τα όπλα τους δεν είχαν το κατάλληλο διαμέτρημα.

## Παραπομπές

*Στατιστικά ολυμπιονικών https://web.archive.org/web/20121108044859/http://www.sports-reference.com/olympics/athletes/pa/sumner-paine-1.html

Κατηγορία:Αμερικανοί Ολυμπιονίκες
Κατηγορία:Αμερικανοί αθλητές της σκοποβολής
Κατηγορία:Σκοπευτές στους Θερινούς Ολυμπιακούς Αγώνες 1896
Ζαν Περονέ

Ο **Ζαν Μορίς Περονέ** (γαλλικά: *Jean Maurice Perronet*, 19 Οκτωβρίου 1877 - 1 Απριλίου 1950) ήταν Γάλλος ξιφομάχος, δεύτερος ολυμπιονίκης στους Ολυμπιακούς Αγώνες του 1896.

Ήταν επαγγελματίας ξιφομάχος και συμμετείχε στο αγώνισμα σπάθης οπλοδιδασκάλων όπου έχασε στον τελικό από τον Λεωνίδα Πύργο. Ο αγώνας έγινε στις 7 Απριλίου στο Ζάππειο μέγαρο και ο Περονέ έχασε από τον Πύργο με 3:1. Την εποχή εκείνη ο Περονέ ήταν ήδη παγκόσμιος πρωταθλητής. 

## Παραπομπές


## Αναφορές
* Στατιστικά Ολυμπιονικών http://www.sports-reference.com/olympics/athletes/pe/jean-perronet-1.html

Κατηγορία:Γάλλοι Ολυμπιονίκες
Κατηγορία:Γάλλοι αθλητές της ξιφασκίας
Κατηγορία:Ξιφομάχοι στους Θερινούς Ολυμπιακούς Αγώνες 1896
Άλβιν Κρενζλάιν

Ο ** Άλβιν Κρενζλάιν** (*Alvin Christian Kraenzlein*, 12 Δεκεμβρίου 1876 - 6 Ιανουαρίου 1928) ήταν Αμερικανός αθλητής του στίβου και ολυμπιονίκης. Ήταν ο πρώτος αθλητής που κατέκτησε 4 χρυσά ολυμπιακά μετάλλια στην ίδια ολυμπιάδα σε διαφορετικά αθλήματα. 

Γεννήθηκε στο Μιλγουόκι του Ουισκόνσιν και ήταν γιος του Τζον Κρενζλάιν και της Αουγκούστα. Σπούδασε ιατρική, οδοντίατρος, στα πανεπιστήμια του Ουισκόνσιν Μάντισον και της Πενσιλβανίας. Κέρδισε την πρώτη του νίκη σε αγώνισμα στίβου το 1897 στις 220 γιάρδες στο πρωτάθλημα της ερασιτεχνικής αθλητικής ένωσης. Τα επόμενα χρόνια κατέκτησε 5 νίκες στο πανεπιστημιακό πρωτάθλημα και 8 πρώτες νίκες στο κολεγιακό πρωτάθλημα ερασιτεχνών αθλητών σε δρόμους εμποδίων σε αγωνίσματα ταχύτητας και στο άλμα εις μήκος.

Το 1900 μετέβη στην Αγγλία για να προετοιμαστεί για τους επερχόμενους ολυμπιακούς αγώνες . Πήρε μάλιστα μέρος στο Βρετανικό πρωτάθλημα κερδίζοντας πρώτες νίκες στα 220 με εμπόδια και στο άλμα εις μήκος.

Στους ολυμπιακούς αγώνες του 1900 στο Παρίσι κέρδισε τέσσερις πρώτες νίκες. Στα 60 μέτρα με χρόνο 7.0 , στα 110 εμπόδια με επίδοση 15.4 , στα 200 εμπόδια με επίδοση 25.4 και στο μήκος με άλμα στα 7.18 ένα εκατοστό μπροστά από τον επίσης Αμερικανό Πρίνστεϊν. 

Το 1900 αποσύρθηκε από τους στίβους ενώ ήταν κάτοχος έξι παγκόσμιων ρεκόρ , το 1902 εγκαταστάθηκε στην Φιλαδέλφεια ασκώντας την οδοντιατρική και παντρεύτηκε την Κλοντίν Τζίλμαν. Από το 1906 ήταν προπονητής στίβου και αργότερα το 1910 καθηγητής γυμναστικής. Το 1913 υπέγραψε συμβόλαιο την Γερμανική ομοσπονδία να προπονήσει την εθνική ομάδα αλλά ξέσπασε ο Α' παγκόσμιος πόλεμος στον οποίο πήρε και μέρος. Με το τέλος του πολέμου έγινε προπονητής του Πανεπιστημίου της Πενσιλβανίας μέχρι το 1927 που αρρώστησε από πλευρίτιδα. Πέθανε τον Ιανουάριο του 1928 .

## Παραπομπές


## Εξωτερικοί σύνδεσμοι
* 

Κατηγορία:Αμερικανοί Ολυμπιονίκες
Κατηγορία:Αμερικανοί αθλητές του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 1900
Σπυρίδων Δεβιάζης

Ο **Ιωσήφ Σπυρίδων Δεβιάζης** (αναφέρεται και ως *Δε Βιάζης* ή *Δε - Βιάζης*, 13 Μαΐου 1849 - 10 Μαρτίου 1927) ήταν Έλληνας λόγιος και ιστοριοδίφης του 19ου και του 20ού αιώνα.

## Βιογραφία

### Γέννηση και καταγωγή
Γεννήθηκε στις 13 Μαΐου 1849 στην Κέρκυρα και ήταν καθολικού δόγματος. Ήταν κατά κύριο λόγο ιταλικής καταγωγής: παππούς του ήταν ο Βικέντιος Ντε Μπιάζι, λοχίας του βρετανικού στρατού στην Κεφαλλονιά μέχρι το 1812 και γιαγιά του η Άννα Αγγ. Κονόμου από τη Ζάκυνθο. Γονείς του ήταν ο Βενεράνδος Ντε Μπιάζι (γιος του Βικέντιου και της Άννας) και η Φραγκίσκα Ντε Μπλάζιο από τη Λίσση της Δαλματίας.

### Εκπαίδευση και πρώιμη δράση
Ο Δεβιάζης ήταν άνθρωπος ευρύτατης μόρφωσης και γνώστης αρκετών ξένων γλωσσών. Πέρασε τα μαθητικά του χρόνια στο Λύκειο Κέρκυρας χωρίς όμως να είναι βέβαιο πως ολοκλήρωσε τη φοίτησή του και παράλληλα φέρεται να υπήρξε μαθητής του συνθέτη Μάντζαρου από τον οποίο διδάχτηκε πιάνο, αρμονία και αντίστιξη (κοντραπούντο). Αναφέρεται ως πιστός και φανατικός καθολικός. Μάλιστα το 1878 αναγκάστηκε να εγκαταλείψει τη γενέτειρά του εξαιτίας της αντίδρασης που προκάλεσε ένα φυλλάδιό του γραμμένο στα ιταλικά, με το οποίο ζητούσε να επαναλειτουργήσει το καθολικό παρεκκλήσι που στεγαζόταν εντός του ναού του Αγίου Σπυρίδωνα, παραλείποντας να αναφερθεί στη λαϊκή δοξασία που ήθελε την πολύνεκρη έκρηξη του 1718 στην αποθήκη πυρομαχικών του παλιού φρουρίου της Κέρκυρας ως αποτέλεσμα της οργής του άγιου Σπυρίδωνα για την ίδρυση του καθολικού αλταρίου εντός του ορθόδοξου ναού έπειτα από απόφαση του Βενετού γενικού διοικητή Πιζάνι, ο οποίος συγκαταλεγόταν μεταξύ των θυμάτων της έκρηξης. 

### Φυγή στη Ζάκυνθο και περαιτέρω σταδιοδρομία
Μετά τη φυγή του από την Κέρκυρα εγκαταστάθηκε στη Ζάκυνθο όπου πέρασε το μεγαλύτερο μέρος της ζωής του. Εργάστηκε ως δάσκαλος ιταλικών ενώ το 1888 διορίστηκε διευθυντής στη νεοσύστατη δημοτική Φωσκολιανή Βιβλιοθήκη του νησιού, συνεισφέροντας σημαντικά στον εμπλουτισμό της. Ήταν συνεργάτης πολλών περιοδικών, ημερολογίων και εφημερίδων γράφοντας και δημοσιεύοντας μεγάλο αριθμό μελετών και βιογραφιών. Ήταν μέλος της Βασιλικής Γενεαλογικής Ακαδημίας της Πίζας, του Καλλιτεχνικού Συλλόγου «Βελλήνης» της Κατάνης, της Βυζαντιολ. Εταιρείας, της Εταιρείας Βυζαντινών Σπουδών κλπ. 

Για την προσφορά του τιμήθηκε από το ελληνικό κράτος πρώτα με τον Αργυρό (1894) και αργότερα (1919) με το Χρυσό Σταυρό του Σωτήρος. Τον Φεβρουάριο του 1927 προσβλήθηκε από γριπώδη βρογχοπνευμονία και απεβίωσε στις 10 Μαρτίου του ίδιου έτους στο δημοτικό νοσοκομείο της Ζακύνθου όπου νοσηλευόταν.

## Εργογραφία (ενδεικτική)
Παρακάτω ακολουθεί κατάλογος ορισμένων από τα έργα του:
* 
* 
* 
* 
* 
* 
* 

## Παραπομπές


## Πηγές
* 

Κατηγορία:Έλληνες ιστορικοί του 19ου αιώνα
Κατηγορία:Χρυσός Σταυρός του Τάγματος του Σωτήρος
Κατηγορία:Έλληνες Ρωμαιοκαθολικοί
Ανάλυση διαθέσιμων εκφράσεων

Στο πεδίο των βελτιστοποιήσεων μεταγλωττιστών, η **ανάλυση διαθέσιμων εκφράσεων** (**available expressions analysis**) είναι ένας αλγόριθμος που εντοπίζει το σύνολο των εκφράσεων που δε χρειάζεται να υπολογιστούν ξανά σε κάθε σημείο ενός προγράμματος. Αυτές οι εκφράσεις τότε λέγεται ότι είναι *διαθέσιμες* σε αυτό το σημείο. Για να είναι διαθέσιμη μια συνάρτηση σε ένα σημείο του προγράμματος, πρέπει οι τελεστέοι της να μην αλλάζουν από κανένα μονοπάτι μεταξύ της παρουσίας της και του σημείου στο πρόγραμμα.

Η ανάλυση αυτή είναι ένα παράδειγμα προβλήματος ανάλυσης ροής δεδομένων προς τα εμπρός. Διατηρείται ένα σύνολο από διαθέσιμες εκφράσεις και κάθε εντολή αναλύεται για να βρεθεί αν αλλάζει τους τελεστέους μιας ή περισσότερων διαθέσιμων εκφράσεων. Από αυτό προκύπτουν σύνολα διαθέσιμων εκφράσεων στο τέλος κάθε βασικής ενότητας, γνωστής και σαν *αρχή* (*outset*) με όρους ανάλυσης ροής δεδομένων. Μια έκφραση είναι διαθέσιμη στην αρχή μιας βασικής ενότητας αν είναι διαθέσιμη στο τέλος κάθε μιας από τις προηγούμενες ενότητες αυτής. Αυτό δίνει κάποιες εξισώσεις στις οποίες συμμετέχουν τα διαθέσιμα σύνολα, οι οποίες και λύνονται με έναν επαναλητπικό αλγόριθμο.

## Αναφορές
* Aho, Sethi & Ullman: *Compilers - Principles, Techniques, and Tools* Addison-Wesley Publishing Company 1986 

Κατηγορία:Μεταγλωττιστές
Κατηγορία:Αλγόριθμοι
Γκιούλα Κάκας

Ο **Γκιούλα Κάκας** (ουγγρικά: Gyula Kakas) (1876 - Βουδαπέστη, 25 Φεβρουαρίου 1928), ήταν Ούγγρος αθλητής της γυμναστικής και ολυμπιονίκης.

Ο Κάκας πήρε μέρος στους ολυμπιακούς αγώνες του 1896 στην Αθήνα . Ήταν τρίτος στον πλάγιο ίππο πίσω από τον Ελβετό Λουί Σούτερ και τον Γερμανό Χέρμαν Βάινγκερτνερ. 

Επίσης πήρε μέρος και στους κρίκους στο μονόζυγο και το δίζυγο χωρίς να κατακτήσει κάποιο μετάλλιο. Λόγω του ότι δεν τηρούνταν αρχεία για τους αθλητές που κατατάσσονταν μετά την 3η θέση είναι άγνωστες οι θέσεις που κατατάχτηκε. 

## Παραπομπές


## Πηγές
*Mallon, Bill; & Widlund, Ture (1998). The 1896 Olympic Games. Results for All Competitors in All Events, with Commentary. Jefferson: McFarland.  isbn 0-7864-0379-9 (Excerpt available at https://web.archive.org/web/20110514004346/http://www.aafla.org/6oic/OfficialReports/Mallon/1896.pdf)

## Εξωτερικοί σύνδεσμοι
* 

Κατηγορία:Ούγγροι Ολυμπιονίκες
Κατηγορία:Ούγγροι αθλητές της γυμναστικής
Κατηγορία:Αθλητές της γυμναστικής στους Θερινούς Ολυμπιακούς Αγώνες 1896
Πετρ Νέτσας

Ο **Πετρ Νέτσας** (*Petr Nečas*, 19 Νοεμβρίου 1964-)  είναι πολιτικός της Τσεχίας, πρωθυπουργός από το 2010 ως το 2013 και πρόεδρος του Δημοκρατικού Κόμματος των Πολιτών. Ανέλαβε πρωθυπουργός στις 28 Ιουνίου 2010

## Εκπαίδευση
Γεννήθηκε το 1964 στην Ουχέρσκε Χράντιστε. Ολοκλήρωσε το Γυμνάσιο στην γενέτειρά του, το 1983 και το 1988 αποφοίτησε από την Σχολή Φυσικών Επιστημών του πανεπιστημίου Μάζαρικ του Μπρνο. Συνέταξε διδακτορική διατριβή στη φυσική του πλάσματος. Εν συνεχεία εργάστηκε ως τεχνολόγος και πειραματιστής στην Ρέσλα Ροζνόφ.

## Πολιτική καριέρα
Έγινε μέλος του Δημοκρατικού Κόμματος των Πολιτών το 1991 και έναν χρόνο αργότερα μέλος του Τμήματος Διεθνών Σχέσεων του Κοινοβουλίου της Τσεχίας. Το 1995 διορίστηκε υφυπουργός αμύνης και το 1996 εξελέγη μέλος της Βουλής, όπως και το 2006. Από τις 4 Σεπτεμβρίου 2006 ως τις 8 Μαΐου 2009 ήταν αντιπρόεδρος της κυβέρνησης και υπουργός εργασίας και κοινωνικών υποθέσεων. Το Μάρτιο του 2010  διαδέχθηκε τον Μίρεκ Τοπολάνεκ στην ηγεσία του κόμματος.

## Πρωθυπουργία
Έπειτα από τη διεξαγωγή των βουλευτικών εκλογών το Μάιο του 2010, το Δημοκρατικό Κόμμα Πολιτών κατέλαβε την 2η θέση και λίγο αργότερα ο Νέτσας ανακοίνωσε την πρόθεσή του να αναλάβει στο πρωθυπουργικό αξίωμα.

Έπειτα από διαπραγματεύσεις με άλλα κόμματα, σχηματίστηκε κυβέρνηση συνασπισμού και ο Νέτσας διορίστηκε πρωθυπουργός από τον πρόεδρο Βάτσλαφ Κλάους στις 28 Ιουνίου 2010. Το Δημοκρατικό Κόμμα Πολιτών του Νέτσας κυβερνά σε συνεργασία με το συντηρητικό TOP 09 και το υπερσυντηρητικό κόμμα «Δημόσιες Υποθέσεις» Η νέα , κεντροδεξιά κυβέρνηση, ορκίστηκε στις 13 Ιουλίου 2010 και έθεσε ανάμεσα στις προτεραιότητές της τη μείωση του δημοσιονομικού ελλείμματος με την εφαρμογή ενός προγράμματος λιτότητας.
Η κυβέρνηση απέσπασε ψήφο εμπιστοσύνης στην Κάτω Βουλή με 118 ψήφους υπέρ και 82 κατά, στις 10 Αυγούστου 2010.

Στις 17 Ιουνίου 2013, ο Πετρ Νέτσας ανακοίνωσε την παραίτησή του από τη θέση του πρωθυπουργού, μετά την αποκάλυψη σκανδάλου στο οποίο εμπλεκόταν η συνεργάτιδά του Γιάνα Ναγκιόβα.

## Παραπομπές


## Εξωτερικοί σύνδεσμοι

* Επίσημος ιστότοπος 

Κατηγορία:Τσέχοι πολιτικοί
Κατηγορία:Πρωθυπουργοί της Τσεχίας
Σκήτη

Με το όνομα **Σκήτη** (πληθυντικός *Σκήτες*) φέρεται μοναστικό ίδρυμα που υπάγεται σε Κυρίαρχη Μονή ή Μοναστήρι. 

Οι Σκήτες είναι μικρές μονές που και αυτές διακρίνονται όπως οι Αθωνικές Ιερές Μονές σε "κοινόβιες" και "ιδιόρρυθμες". Πρόκειται για οργανωμένες κοινότητες που συγκροτούνται από πολλές μοναστικές καλύβες. Στο μέσον της κάθε Σκήτης βρίσκεται το λεγόμενο "Κυριακό" που είναι ο κοινός ναός για όλους και γύρω απ' αυτόν είναι κτισμένες οι καλύβες.

Τη διοίκηση στη Σκήτη ασκεί ο επονομαζόμενος "**Δικαίος**", που εκλέγεται κάθε χρόνο συνήθως στις 8 Μαΐου από τους "*γέροντες*" της Σκήτης με τη βοήθεια 2 ή 4 συμβούλων εκ των οποίων οι μισοί προέρχονται από την ίδια τη Σκήτη και οι άλλοι μισοί από την Κυρίαρχη Μονή στην οποία υπάγεται η Σκήτη.

Οι εγκατεστημένοι σ΄ αυτές μοναχοί καλούμενοι **σκήτες** ασχολούνται επίσης με γεωργικές και κτηνοτροφικές εργασίες καθώς επίσης και με την αγιογραφία, ξυλογλυπτική, μουσική κ.ά. Στην Ελλάδα σημαντικότερες τέτοιες Σκήτες είναι οι Αθωνικές.

Στο Άγιο Όρος υφίστανται δώδεκα τέτοιες κατεσπαρμένες Σκήτες σ΄ όλη την αθωνική χερσόνησο. Εξ αυτών κοινόβιες είναι τέσσερις:
* η Σκήτη Προφήτη Ηλία (ρωσική), που υπάγεται στη Μονή Παντοκράτορος,
* η Σκήτη Τιμίου Προδρόμου Μεγίστης Λαύρας (ρουμανική), που υπάγεται στη Μονή Μεγίστης Λαύρας,
* η Σκήτη Αγίου Ανδρέα, λέγεται και Σεράι, (ρωσική), που υπάγεται στη Μονή Βατοπεδίου, και
* η Σκήτη της Θεοτόκου ή Βογορόδιτσα (βουλγαρική), που υπάγεται στη Μονή Αγίου Παντελεήμονος.

Οι υπόλοιπες οκτώ, είναι όλες ελληνικές, σε αντίθεση με τις παραπάνω, και όλες ιδιόρρυθμες ή αρχέτυπες σκήτες, οι οποίες είναι:
* η Σκήτη Ευαγγελισμού της Θεοτόκου ή Ξενοφωντική Σκήτη, που υπάγεται στη Μονή Ξενοφώντος
* η Νέα Σκήτη ή Σκήτη του Πύργου, που υπάγεται στη Μονή Αγίου Παύλου
* η Σκήτη Αγίας Άννας που υπάγεται στη Μονή Μεγίστης Λαύρας
* η Σκήτη Αγίας Τριάδος ή Σκήτη Καυσοκαλυβίων, που υπάγεται επίσης στη Μονή Μεγίστης Λαύρας
* η Σκήτη Αγίου Δημητρίου ή Λακκοσκήτη, που υπάγεται στη Μονή Αγίου Παύλου
* η Σκήτη Τιμίου Προδρόμου, που υπάγεται στη Μονή Ιβήρων
* η Σκήτη Αγίου Παντελεήμονος, που υπάγεται στη Μονή Κουτλουμουσίου 
* η Σκήτη Αγίου Δημητρίου, που υπάγεται στη Μονή Βατοπεδίου και 
* η Σκήτη Αγίου Σπυρίδωνα Χάλκης.

## Δείτε επίσης
*Μοναστήρι

## Πηγές
*"Νεώτερον Εγκυκλοπαιδικόν Λεξικόν Ηλίου"
*Σ. Καδάς "Το Άγιο Όρος" Εκδοτική Αθηνών - Αθήνα 1989

Κατηγορία:Μοναχισμός
Κατηγορία:Χριστιανικός μοναχισμός
Αρμενοχώρι Φλώρινας

Το **Αρμενοχώρι** είναι πεδινό χωριό του Νομού Φλώρινας. Βρίσκεται σε υψόμετρο 670 μέτρων και απέχει 4,6 χλμ. από τη Φλώρινα. Το Αρμενοχώρι ανήκει στο Δήμο Φλώρινας και ο πληθυσμός του, σύμφωνα με την Απογραφή του 2011, ανέρχεται σε 986 κατοίκους, οι περισσότεροι εκ τον οποίων ασχολούνται με τη γεωργία και την κτηνοτροφία. Οι κάτοικοι είναι ντόπιοι Μακεδόνες και Πόντιοι πρόσφυγες. Το φυσικό τοπίο ομορφαίνει ο ποταμός Σακουλέβας, ενώ μνημεία, που ενδιαφέρουν τον επισκέπτη, είναι το κτίριο του λαογραφικού μουσείου και οι ναοί των Όσιου Ναούμ, Αγ. Αθανασίου και του Γενεσίου της Θεοτόκου. Η παλιά ονομασία του χωριού είναι Αρμένορο ή Άρμενορ. Στη βορειοδυτική πλευρά του χωριού ανακαλύφθηκε οικισμός που χρονολογείται στην πρώιμη εποχή του χαλκού.

## Πολιτισμός- Έθιμα
Πανηγύρι διεξάγεται στο χωριό στις 8/9 στον τελευταίο ναό, αλλά και στις 20/6 την ανακομιδή των λειψάνων του Οσίου Ναούμ, όπου συμμετέχουν χορευτικά συγκροτήματα με Χάλκινα Πνευστά και Ποντιακή λύρα. Αγαπημένοι χοροί των ντόπιων είναι οι Λεβέντικος, Ράικος, «Ελένη κόρη» και οι Ποντιακοί χοροί. Εμποροπανήγυρη πραγματοποιείται κάθε Ιούνιο. Στο Αρμενοχώρι δραστηριοποιούνται ο Αθλητικός Σύλλογος «Ηρακλής» και Πολιτιστικός Σύλλογος, στον οποίον λειτουργούν τμήματα Λαογραφικής Συλλογής (μουσείου), βιβλιοθήκης, διδασκαλίας παραδοσιακών χορών και επιτραπέζιας αντισφαίρισης.

## Προσωπικότητες

* Χρήστος Τσακμάκης, πρωταθλητής Κανόε καγιάκ
* Μαρία Θωΐδου, τραγουδοποιός, τραγουδίστρια 

## Παραπομπές


## Πηγές

* Κολιόπουλος Ι. Σ. (επιστ. εποπτεία), Μιχαηλίδης Ι. Δ. – Παπανικολάου Κων. Σ. (επιμ.) (2008). *Αφανείς Γηγενείς Μακεδονομάχοι (1903-1913)*, Θεσσαλονίκη, Ε.Μ.Σ. – University Studio Press. ISBN 978-960-12172-4-6

Κατηγορία:Χωριά της περιφερειακής ενότητας Φλώρινας
Κατηγορία:Δήμος Φλώρινας
Αλκμαίων (αποσαφήνιση)

Με το όνομα **Αλκμαίων** αναφέρονται:
*Αλκμαίων, μυθικό πρόσωπο, ο αρχηγός των επίγονων.
*Αλκμαίων ο Αθηναίος, ο τελευταίος βασιλιάς της Αθήνας. 
*Αλκμαίων ο Κροτωνιάτης, φιλόσοφος του 5ου αιώνα π.Χ.

Κατηγορία:Αποσαφηνίσεις ονομάτων
Ανανίας ο Βραδύγλωσσος

Ανανίας ο Βραδύγλωσσος. Διετέλεσε Αρχιεπίσκοπος Κέας και Θερμίων (1771-1785) και ανήκει στους ελάσσονες εκκλησιαστικούς λογίους της Τουρκοκρατίας. Ελάχιστα δείγματα του συγγραφικού έργου του έχουν έως σήμερα ανευρεθεί και εκδοθεί. Περιορισμένες είναι επίσης και οι βιογραφικές πληροφορίες για το πρόσωπό του. 

## Πηγές
*Βασίλης Μπακούρος, *Λόγιοι της Τουρκοκρατίας. Ανανίας Ο Βραδύγλωσσος, αρχιεπίσκοπος Τζιάς και Θερμιών (1771-1785)* στο περ. "Παρνασσός" (τόμ. ΜΘ', 2007).
Κατηγορία:Εκκλησιαστικοί συγγραφείς
Κατηγορία:Αρχιεπίσκοποι
Φρανκ Κίπινγκ

Ο **Φρέντερικ "Φρανκ" Κίπινγκ** (αγγλικά: Frederick-Frank Keeping) ήταν Βρετανός ποδηλάτης και ολυμπιονίκης.

Ο Κίπινγκ πήρε μέρος στους Α΄Ολυμπιακούς αγώνες του 1896 στην Αθήνα στην ποδηλασία. Συμμετείχε στους αγώνες των 333 μέτρων και 12 ωρών που έγινε στο ποδηλατοδρόμιο του Φαλήρου. Στον αγώνα 12 ωρών κάλυψε 314,664 χιλιόμετρα τερμάτισε δεύτερος έναν γύρω πίσω από τον Άντολφ Σμαλ, στα 333 μέτρα ήταν 5ος. Στον αγώνα των 12 ωρών τερμάτισαν μόλις δύο αθλητές ενώ ξεκίνησαν τον αγώνα άλλοι τέσσερις Έλληνες ποδηλάτες.

Εργαζόταν στην βρετανική πρεσβεία της Αθήνας και υπήρξε ένσταση για την συμμετοχή του στους αγώνες αφού κάποιοι θεώρησαν ότι ήταν επαγγελματίας κάτι που απαγόρευε την συμμετοχή στους αγώνες τότε. Τελικά του επετράπη η συμμετοχή αφού αποδείχτηκε ότι ήταν ερασιτέχνης.

## Παραπομπές


Κατηγορία:Βρετανοί Ολυμπιονίκες
Κατηγορία:Βρετανοί αθλητές της ποδηλασίας
Κατηγορία:Ποδηλάτες στους Θερινούς Ολυμπιακούς Αγώνες 1896
Άουγκουστ Γκέντριχ

Ο **Άουγκουστ Γκέντριχ** (γερμανικά: *August Gödrich*, 25 Σεπτεμβρίου 1859 - 16 Μαρτίου 1942) ήταν Γερμανός ποδηλάτης και Ολυμπιονίκης το 1896.

Γεννήθηκε στο Gerlsdorf της σημερινής Τσεχίας  και εργάστηκε αρχικά σας αξιωματικός του στρατού και αργότερα σε εργοστάσιο ποδηλάτων. Το 1887 εγκαταστάθηκε στην Αθήνα όπου πήγε με ποδήλατο στη Μέση Ανατολή, αργότερα γύρισε την Ευρώπη με ποδήλατο. Το 1891, παρακολούθησε το συνέδριο του γερμανικού τμήματος της ένωσης ποδηλασίας στο Βερολίνο, για το οποίο ταξίδεψε από την Αθήνα καλύπτοντας τη διαδρομή από το Μπρίντεζι προς το Βερολίνο με το ποδήλατο.

Στους Α΄Ολυμπιακούς αγώνες του 1896 στην Αθήνα πήρε μέρος στο αγώνισμα ποδηλασίας 100 χιλιομέτρων στη διαδρομή Αθήνα-Μαραθώνας. Την εποχή των αγώνων έμενε στην Αθήνα. Στο αγώνισμα τερμάτισε δεύτερος, με χρόνο 3:42:18 ώρες, πίσω από τον Α. Κωνσταντινίδη  παρόλο που είχε πτώση στον αγώνα. Το 1898 ήταν πρώτος σε αγώνα Αθήνα-Παλαιό Φάληρο.

Στους Ολυμπιακούς αγώνες του 1936 τιμήθηκε με αγώνα 76 χιλιομέτρων από το σπίτι του στο Βερολίνο. Πέθανε το 1942 στο Φάλνεκ της σημερινής Τσεχίας.

## Πηγές
* Mallon, Bill; & Widlund, Ture (1998). The 1896 Olympic Games. Results for All Competitors in All Events, with Commentary. Jefferson: McFarland. ISBN 0-7864-0379-9. (Excerpt available at [1])
* De Wael, Herman (2001). "Errors in Mallon: Errata of the 1896 Book". http://users.skynet.be/hermandw/olymp/mallon96.html. Retrieved 11 January 2006.

## Παραπομπές


Κατηγορία:Γερμανοί Ολυμπιονίκες
Κατηγορία:Ποδηλάτες στους Θερινούς Ολυμπιακούς Αγώνες 1896
Τσέρια Μεσσηνίας

Τα **Τσέρια** είναι οικισμός της Πελοποννήσου στην Περιφερειακή Ενότητα Μεσσηνίας.

## Γενικά στοιχεία
Τα Τσέρια βρίσκονται στη Μεσσηνιακή Μάνη, στις παρυφές του Ταϋγέτου πάνω από την Καρδαμύλη (13 χλμ. ΒΔ.) και 32 χλμ. ΝΑ. από την Καλαμάτα σε υψόμετρο 600-750 μέτρα. Σύμφωνα με την επικρατέστερη εκδοχή, η ονομασία τους προέρχεται από τα τσεράτσια ή ξυλοκέρατα (χαρούπια), που αφθονούσαν στην περιοχή. Οι κάτοικοί του φημίζονταν ως πετρομάστορες. 

## Ιστορικά - διοικητικά στοιχεία
Τα Τσέρια δημιουργήθηκαν στα τέλη του 17ου αιώνα (όπως και τα γύρω από αυτά οικισμοί) από κατοίκους της περιοχής της Ανδρουβίστας και αναφέρονται το 1670 από τον Τούρκο περιηγητή Εβλιγιά Τσελεμπή. 

Στην Εκστρατεία του Μοριά καταγράφεται με την ονομασία *Tséria* να υπάγεται στην Επαρχία Δυτικής Σπάρτης (*Sparte Occidentale*) → Τμήμα Ανδρουβίστας (*Section d’ Androuvista*) και να έχει πληθυσμό 60 οικογένειες (συνολικά 285 άτομα).

Αναφέρονται επίσημα, μετά την Επανάσταση του 1821, το 1835 να προσαρτώνται στον τότε δήμο Λεπτινίου. Το 1913 με το ΦΕΚ 260Α - 20/12/1913 ορίστηκε έδρα της ομώνυμης νεοϊδρυθείσας κοινότητας. Σύμφωνα με το σχέδιο Καλλικράτης και την τροποποίησή του Κλεισθένης Ι, μαζί με τους οικισμούς Γιατραίικα, Ζαχαριά, Καταφύγιο, Λεφτίνι και Πεδινό αποτελούν την κοινότητα Τσερίων που υπάγεται στη Δημοτική Ενότητα Λεύκτρου του Δήμου Δυτικής Μάνης ενώ σύμφωνα με την απογραφή 2011 είχε 113 κατοίκους.

## Εξωτερικοί σύνδεσμοι

* Το χωριό Τσέρια Μεσσηνίας στην Μάνη στο https://www.youtube.com/.

## Παραπομπές


Κατηγορία:Χωριά της περιφερειακής ενότητας Μεσσηνίας
Κατηγορία:Μάνη
Κατηγορία:Δήμος Δυτικής Μάνης
Δολοφονία του Σωκράτη Γκιόλια

Ο δημοσιογράφος **Σωκράτης Γκιόλιας** δολοφονήθηκε στις 19 Ιουλίου 2010, έξω από το σπίτι του, στην Ηλιούπολη. Ο Γκιόλιας πυροβολήθηκε 13 φορές από μικρή απόσταση. Την ευθύνη ανέλαβε η τρομοκρατική οργάνωση Σέχτα Επαναστατών ενώ έως σήμερα οι δράστες της επίθεσης παραμένουν ασύλληπτοι.

## Η ζωή και το έργο του Σωκράτη Γκιόλια
Ο Γκιόλιας γεννήθηκε στις 13 Φεβρουαρίου 1973, στη Γερμανία. Ήταν παιδί πολύτεκνης οικογένειας Ελλήνων μεταναστών, η οποία επέστρεψε στην Αθήνα, όπου και μεγάλωσε. Από 19 ετών άρχισε να εργάζεται ως δημοσιογράφος σε εκπομπή του Μάκη Τριανταφυλλόπουλου, στον τηλεοπτικό σταθμό New Channel και συνεργάστηκαν έως και τον Οκτώβριο του 2008. Επίσης εργάστηκε σε αθλητικές εφημερίδες καλύπτοντας για χρόνια ρεπορτάζ στίβου. Το διάστημα πριν από τη δολοφονία του εργαζόταν ως συντάκτης στην εφημερίδα Πρώτο Θέμα και ήταν διευθυντής στον ραδιοφωνικό σταθμό Θέμα 9,89.

Το όνομα του Γκιόλια είχε συνδεθεί με το ειδησεογραφικό ιστολόγιο troktiko σαν ένα από τα πρόσωπα που το δημιούργησαν το 2008. Οι συντάκτες του μπλογκ δεν παραδέχτηκαν την σχέση του Γκιόλια μαζί του, αν και αυτό ήταν κάτι ευρύτερα γνωστό, τουλάχιστον στους δημοσιογράφους.

Το 2003 παντρεύτηκε τη σύζυγό του Αδαμαντία και απέκτησαν 2 παιδιά.

## Δολοφονία
Το πρωί της 19ης Ιουλίου 2010, έξω από το σπίτι του Γκιόλια στην Ηλιούπολη, οι δράστες χτύπησαν το κουδούνι και του ζήτησαν να κατέβει κάτω με την πρόφαση ότι του κλέβουν το αυτοκίνητο. Μόλις κατέβηκε στην είσοδο, οι δράστες τον πυροβόλησαν από μικρή απόσταση. Σύμφωνα με τον ιατροδικαστή το θύμα δέχτηκε και τις 13 σφαίρες στο σώμα. Οι περισσότερες είχαν πύλη εισόδου από πίσω ενώ δέχτηκε και τρεις σφαίρες στο κεφάλι.

Από την έρευνα της αστυνομίας προέκυψε ότι τα δύο όπλα των δραστών χρησιμοποιήθηκαν σε προηγούμενες επιθέσεις της τρομοκρατικής οργάνωσης Σέχτα Επαναστατών.

Η Σέχτα Επαναστατών ανέλαβε την ευθύνη για τη δολοφονία του δημοσιογράφου με προκήρυξη της που στάλθηκε στην εφημερίδα Τα Νέα στις 27 Ιουλίου. Οι δράστες παραμένουν ασύλληπτοι μέχρι σήμερα. Ο αδελφός του Σωκράτη Γκιόλια φωτογράφισε τον Μάκη Τριανταφυλλόπουλο ως ηθικό αυτουργό της δολοφονίας του Σωκράτη.

## Παραπομπές


## Εξωτερικοί σύνδεσμοι
*troktiko, το ιστολόγιο που διατηρούσε ο Σωκράτης Γκιόλιας, εκτός λειτουργίας σήμερα.

## Δείτε επίσης
*Τroktiko - η αληθινή ιστορία: Ντοκιμαντέρ του 2013, από τον Κώστα Λακαφώση, το οποίο αναφέρεται στην ιστορία του μπλογκ και διατίθεται από τον δημιουργό του στο YouTube.

Γκιολιας Σωκρατης
Κατηγορία:Τρομοκρατικά γεγονότα στην Ελλάδα
Γκιολιας Σωκρατης
Κατηγορία:Αναρχισμός στην Ελλάδα
Κατηγορία:2010
Φρίντριχ Τράουν

Ο **Φρίντριχ Άντολφ Τράουν** (Γερμανικά: Friedrich Adolph Traun) (Βάντσμπεκ Αμβούργου 29 Μαρτίου 1876 – Αλτόνα Αμβούργου 11 Ιουλίου 1908) ήταν Γερμανός αθλητής του στίβου και της αντισφαίρισης, ολυμπιονίκης το 1896.

## Αθλητική σταδιοδρομία
Ο Τράουν θεωρούνταν ένας από τους καλύτερους Γερμανούς αθλητές στίβου της εποχής του, κυρίως στους δρόμους ταχύτητας και ημιαντοχής. Το κύριο αγώνισμά του ήταν ο δρόμος 800 μέτρων. Το 1897 ήταν ο πρώτος Γερμανός αθλητής που υπερέβη τα 6 μέτρα στο άλμα εις μήκος. Επίσης ήταν αθλητής της αντισφαίρισης.

Πήρε μέρος στους Α΄ Ολυμπιακούς αγώνες της Αθήνας το 1896 στο στίβο και την αντισφαίριση. Στα 100 και στα 800 μέτρα έτρεξε στον προκριματικό, αλλά δεν κατάφερε να περάσει στον τελικό. Στην αντισφαίριση αποκλείστηκε στο απλό ανδρών στον πρώτο αγώνα από τον Ιρλανδό Τζον Μπόλαντ, που λάμβανε μέρος υπό την σημαία του Ηνωμένου Βασιλείου. Ο Μπόλαντ τον προσκάλεσε -ελλείψει Ιρλανδού συμπαίκτη- να συγκροτήσει μαζί του δίδυμο για το διπλό ανδρών, με τους συμπαίκτες πλέον Μπόλαντ και Τράουν να κατακτούν τελικά το χρυσό μετάλλιο, αφού στον ημιτελικό νίκησαν το ζευγάρι Αριστείδη και Κωνσταντίνου Ακρατόπουλου και στον τελικό το ζευγάρι Δ. Πετροκόκκινου - Δ. Κάσδαγλη με 2-1 σετ.

## Προσωπική ζωή
Ο Τράουν ήταν γόνος πλούσιας οικογένειας του Αμβούργου. Ο πατέρας του ήταν ιδιοκτήτης βιομηχανίας καουτσούκ και μέλος της Γερουσίας του Αμβούργου. Ο ίδιος τελείωσε το γυμνάσιο στην πόλη του και στη συνέχεια πήγε στη Δρέσδη, όπου μεταξύ 1895 και 1899 σπούδασε χημικός, ολοκληρώνοντας τις σπουδές του με διδακτορικό. Αργότερα εργάστηκε ως επιστημονικός συνεργάτης στο Πανεπιστήμιο της Σορβόννης και στη συνέχεια στην επιχείριση του πατέρα του. Το 1902 επιχειρηματικοί λόγοι τον οδήγησαν για έναν χρόνο στις ΗΠΑ, από όπου όμως επέστρεψε προσβεβλημένος από φυματίωση, κάτι που έθεσε ουσιαστικά τέλος στην αθλητική καριέρα του.

Ο Τράουν αυτοκτόνησε τον Ιούνιο του 1908 αυτοπυροβολούμενος με πιστόλι σε πολυτελές ξενοδοχείο του Αμβούργου, όπου διέμενε προσωρινά με τη σύζυγό του, όταν εμφανίστηκε εκεί μια άλλη γυναίκα, που ισχυρίστηκε πως ήταν επίσης σύζυγός του. Θεωρείται ότι αυτοκτόνησε εξαιτίας του γεγονότος ότι αποκαλύφθηκε η διγαμία του, κάτι που θα αποτελούσε ισχυρή δυσφήμιση στον πλούσιο, επώνυμο κύκλο των οικογενειών του ίδίου και της συζύγου του.

## Παραπομπές


## Εξωτερικοί σύνδεσμοι
* Στατιστικά ολυμπιονικών Sports-Reference.com
* IO Media Guide

Κατηγορία:Γερμανοί Ολυμπιονίκες
Κατηγορία:Γερμανοί αθλητές της αντισφαίρισης
Κατηγορία:Γερμανοί αθλητές του στίβου
Κατηγορία:Αντισφαιριστές στους Θερινούς Ολυμπιακούς Αγώνες 1896
Κατηγορία:Αθλητές του στίβου στους Θερινούς Ολυμπιακούς Αγώνες 1896
Τζον Μπόλαντ

thumb|right|200px|Από τον τελικό του απλού μεταξύ Μπόλαντ - Δ. Κάσδαγλη
Ο **Τζον Μέρυ Πίους Μπόλαντ** (αγγλικά: John Mary Pius Boland) (16 Σεπτεμβρίου 1870 - 17 Μαρτίου 1958) ήταν Ιρλανδός πολιτικός, μέλος του ιρλανδικού εθνικιστικού κόμματος, καθώς και αθλητής της αντισφαίρισης, ολυμπιονίκης με την βρετανική ομάδα το 1896. 

Διδάχτηκε τα πρώτα του γράμματα σε δύο καθολικά σχολεία, ένα ιρλανδικό κι ένα αγγλικό. Η φοίτηση του σε αυτά τα δύο σχολεία, που αντιπροσώπευαν τις δύο κοινότητες της Ιρλανδίας, τον επηρέασαν πολύ και καθόρισαν τη μετέπειτα πορεία του στην πολιτική. Σπούδασε νομικά στην Οξφόρδη και στη Βόννη. 

Χρημάτισε βουλευτής (MP) στη Βουλή των Κοινοτήτων του Ηνωμένου Βασιλείου και ως εκπρόσωπος της κομητείας του Νότιου Κέρυ στο Κοινοβούλιο του Ηνωμένου Βασιλείου μεταξύ 1900-1918.

## Ολυμπιακοί αγώνες
Ο Μπόλαντ πήρε μέρος στους Α' Ολυμπιακούς αγώνες του 1896 στην Αθήνα και ήταν ο πρώτος Ιρλανδός που συμμετείχε σε ολυμπιακούς αγώνες, αλλά και ο πρώτος Βρετανός που κατέκτησε μετάλλιο στο τένις. Κατέκτησε 2 χρυσά μετάλλια στο απλό και το διπλό ανδρών. Μάλιστα στην Αθήνα βρέθηκε ως θεατής, φιλοξενούμενος του Θρασύβουλου Μάνου, μέλους της Οργανωτικής Επιτροπής των Ολυμπιακών, ο οποίος τον προέτρεψε να δηλώσει συμμετοχή για να αγωνιστεί στο τένις. Στο απλό νίκησε στον τελικό τον Δ. Κάσδαγλη με 2-0 και στο διπλό με συμπαίκτη τον Γερμανό Φρίντριχ Τράουν νίκησαν στον τελικό το ζευγάρι Πετροκόκκινου - Κάσδαγλη με 2-1, αφού στα ημιτελικά του διπλού είχαν αποκλείσει το ζευγάρι Αριστείδη και Κωνσταντίνου Ακρατόπουλου.

## Παραπομπές


## Εξωτερικοί σύνδεσμοι
* Βιογραφικό του στην Διεθνή Ολυμπιακή κοινότητα(IOC)

Κατηγορία:Ιρλανδοί πολιτικοί
Κατηγορία:Βρετανοί πολιτικοί
Κατηγορία:Βρετανοί Ολυμπιονίκες
Κατηγορία:Αντισφαιριστές στους Θερινούς Ολυμπιακούς Αγώνες 1896
Κατηγορία:Ιρλανδοί αθλητές
Πανελλήνιο πρωτάθλημα θαλάσσιου σκι

Το άθλημα αναγνωρίζεται το 1963 από τη Γ.Γ.Αθλητισμού, χάρις στον αείμνηστο Επαμεινώνδα Πετραλιά – δικηγόρο, μορφή του Ελληνικού Αθλητισμού και θαυμαστή του Θαλάσσιου Σκι – που αναλαμβάνει Γ.Γ.Αθλητισμού. Την ίδια χρονιά ιδρύεται η Ελληνική Ομοσπονδία Θαλάσσιου Σκι, Πρόεδρος της οποίας εκλέγεται ο Αθανάσιος Διακάκης, Πρόεδρος του Ν.Ο.Β.

Την ίδια χρονιά γίνονται και οι πρώτοι Πανελλήνιοι Αγώνες στην ιστορία του αθλήματος, στις εγκαταστάσεις του Ναυτικού ομίλου Βουλιαγμένης. Το πρόγραμμα των αγώνων συμπεριελάμβανε μόνο σλάλομ και φιγούρες, αφού ο βατήρας του άλματος κατασκευάστηκε τον επόμενο χρόνο. Πολυνίκης σύλλογος είναι ο Ναυτικός Όμιλος Βουλιαγμένης που κυριαρχεί απόλυτα στα Πανελλήνια Πρωταθλήματα.

## Σύνολο τίτλων

## Σημειώσεις


## Εξωτερικοί σύνδεσμοι
* https://web.archive.org/web/20110913145827/http://spiros.diacakis.com/book/
* Ψηφιακό Αρχείο Εφημερίδας "Αθλητική Ηχώ" 1945-2007
* https://web.archive.org/web/20120801223745/http://www.waterski.gr/helfedseaski.asp?lang=gr

Θαλασσιο σκι
Κατηγορία:Θαλάσσιο σκι στην Ελλάδα
Μομτσίλο Ταπάβιτσα

Ο **Μoμτσίλο Ταπάβιτσα** (σερβικά:Момчило Тапавица) - ουγγρικά:Momčilo Tapavica) (14 Σεπτεμβρίου 1872 - 10 Ιανουαρίου 1949), ήταν Ούγγρος, Σερβικής καταγωγής, αρχιτέκτονας και αθλητής της αντισφαίρισης, της γυμναστικής, της κωπηλασίας, της άρσης βαρών και παλαιστής. Ήταν Ολυμπιονίκης το 1896 με την Ουγγαρία της οποίας ήταν επαρχία εκείνη την εποχή η σημερινή σερβική επαρχία της Βοϊβοντίνας.

## Πρώτα χρόνια
Γεννήθηκε στο Ναντάλι της τότε Αυστροουγγαρίας (σήμερα Σερβία) και πήγε σχολείο στο Νόβι Σαντ όπου ασχολήθηκε για πρώτη φορά με τον αθλητισμό. Εκεί κατέκτησε και τις πρώτες του νίκες. Σπούδασε αρχιτεκτονική και πολιτικός μηχανικός στη Βουδαπέστη.

## Αθλητική καριέρα
Ο Ταπάβιτσα πήρε μέρος στους ολυμπιακούς αγώνες του 1896 στην Αθήνα με την ομάδα της Ουγγαρίας . Στο τουρνουά του τένις τερμάτισε στην τρίτη θέση μαζί με τον Κ. Πασπάτη. Στον πρώτο γύρο νίκησε τον Φραγκόπουλο και στον δεύτερο γύρο έχασε από τον Κάσδαγλη μένοντας στην τρίτη θέση . Δεν υπήρξε μικρός τελικός επειδή στους συγκεκριμένους αγώνες μετάλλιο δόθηκε μόνο στους δύο πρώτους κάθε αγωνίσματος.

Πήρε μέρος χωρίς να διακριθεί στην άρση βαρών και στην πάλη όπου αποκλείστηκε στον πρώτο αγώνα από τον Χρηστόπουλο. 

Το 1904 έγινε αθλητής κωπηλατικής λέσχης στο Νόβι Σαντ.

## Επαγγελματική καριέρα
thumb|250px|Το κτίριο Matica srpska
Το 1908 πήγε στο Μαυροβούνιο όπου σχεδίασε διάφορα κτήρια. Κατά τη διάρκεια του Α' παγκοσμίου πολέμου, έζησε στο Μαρόκο, αλλά αργότερα επέστρεψε στο Νόβι Σαντ όπου και άνοιξε δικό του γραφείο. Πέθανε το 1949 και θάφτηκε στο νεκροταφείο στην Πούλα.

Ανάμεσα στα έργα του είναι το κτίριο της Σερβικής Matica στο Νόβι Σαντ, το γερμανικό προξενείο και η Εθνική Τράπεζα στο Τσετίνιε, και το ξενοδοχείο Boka Hotel στο Χέρτζνόβι το οποίο καταστράφηκε κατά το σεισμό του 1977.

## Παραπομπές


## Εξωτερικοί σύνδεσμοι
* 

Κατηγορία:Ούγγροι Ολυμπιονίκες
Κατηγορία:Ούγγροι αθλητές της γυμναστικής
Κατηγορία:Ούγγροι αθλητές της άρσης βαρών
Κατηγορία:Ούγγροι αθλητές της αντισφαίρισης
Κατηγορία:Ούγγροι παλαιστές
Κατηγορία:Ούγγροι αρχιτέκτονες
Κατηγορία:Σέρβοι αθλητές
Κατηγορία:Σέρβοι αρχιτέκτονες
Κατηγορία:Παλαιστές στους Θερινούς Ολυμπιακούς Αγώνες 1896
Κατηγορία:Αρσιβαρίστες στους Θερινούς Ολυμπιακούς Αγώνες 1896
Κατηγορία:Αντισφαιριστές στους Θερινούς Ολυμπιακούς Αγώνες 1896